出劍門後日履危徑戲集轎兵方言
作者：魏了翁
朝代：宋

paragraphs: 籃輿陟險隘，兀兀不停轍。
主人眩頭目，僕夫困唇舌。
前疑樹梢拂，後慮崖石擦。
方呼左畔蹺，復叫右竿捺。
避礙牢挂肘，衝泥輕下脚。
或荆棘兜挂，或屋簷拐抹。
或踏高直上，或照下穩踏。
斯須有不審，僨輿在目睫。
深淵固可畏，平地尤險絕。
作詩告僕夫，審諸秋毫末。
識察既曉然，力行謹無忽。